Internasionale Verslag – 14 Mei 2020 - Corona Krisissentrum
Tuis / COVID-19 / Internasionale Verslag – 14 Mei 2020
Internasionale Verslag – 14 Mei 2020
Die gesaghebbende maandelikse Wall Street Journal peiling het bevind dat ekonome 'n werkloosheidskoers van 17% teen Junie vir die VSA verwag. Dit sal die hoogste werkloosheidskoers sedert die Groot Depressie wees. Die werkloosheidskoers teen einde April was 14,7% met meer as 20 miljoen Amerikaners wat reeds hulle werk verloor het. Ekonome in die VSA verwag nou dat dié land se ekonomie vanjaar met 6,6% gaan krimp. Dit is heelwat meer as die inkrimping van 4,9% wat ekonome nog 'n maand gelede voorspel het. Ekonome verwag egter steeds sterk ekonomiese groei in die derde en vierde kwartaal van vanjaar maar dat dit nie genoeg gaan wees om vir die verlies van die eerste ses maande van die jaar op te maak nie.
Intussen het Amerikaanse aandelemarkte skerp teruggesak nadat die President van die Federale Reserwebank Jerome Powell gewaarsku het dat 'n uitgerekte resessie in die VSA moontlik is indien die Amerikaanse kongres en die Withuis nie dringend meer doen om ekonomiese skade te beperk nie. Volgens Powell is die mees kommerwekkende probleme tans die skerp toename in bankrotskappe by klein sake-ondernemings en die toename in werkloosheid.
Die belastingverligting wat die Amerikaanse kongres in Maart met die Withuis onderhandel het, het vir talle sake-ondernemings begin inskop met meer as 50 groot maatskappye in die VSA wat reeds besparings weens die tydelike belastingverligting bekend gemaak het. Daar word verwag dat maatskappye in totaal 650 miljard dollar hierdeur gaan bespaar. Maatskappye soos Chipotle Mexican Grill, Walt Disney, American Airlines en Marathon Petroleum het reeds besparings aangekondig.
President Donald Trump het tydens sy daaglikse mediakonferensie gister gesê dat die opmerking deur sy senior raadgewer Dr. Anthony Fauci dat dit nog te vroeg is om skole te open, onaanvaarbaar is. President Trump wil hê dat alle skole in die VSA na die komende somervakansie moet heropen. Skole in 48 deelstate is tans gesluit. Skole in verskeie Europese lande het reeds heropen, maar slegs enkele skole in deelstate soos Idaho en Montana in die VSA het tot dusver heropen.
Die Spaanse Departement van Gesondheid het bekend gemaak dat tot 5% (2,3 miljoen) van die Spaanse bevolking reeds die koronavirus opgedoen het. Dit volg nadat dié land 90 000 mense in 36 000 huishoudings vir teenliggame getoets het. Dit bevestig wat leiers in verskeie lande vermoed dat die verspreiding van die virus reeds veel hoër is as wat algemeen verwag is.
Die Britse Openbare Gesondheidsorg het gister 'n toetsstel wat kan bepaal of iemand reeds teenliggame vir die koronavirus het, goedgekeur. Die Britse regering beplan om miljoene van dié toetsstelle by die Sweedse farmaseutiese maatskappy, Roche, aan te koop ten einde te bepaal hoeveel mense in Brittanje reeds die koronavirus opgedoen het.
Die Europese Unie het Woensdag 'n plan bekend gemaak waarvolgens lidlande aangemoedig gaan word om grense tussen hulle te heropen sodat soveel moontlik Europeërs steeds op 'n somervakansie kan gaan. Gedurende die Europese somermaande reis miljoene Europeërs met vakansie en die toerismebedryf in Europa, wat reeds vir meer as twee maande byna geen inkomste verdien nie, kan nie die verlies aan inkomste van die somermaande bekostig nie. Die EU se Kommissaris vir Gesondheid Stella Kyriakides het gister voorgestel dat lande met dieselfde infeksiekoerse en goeie gesondheidsorgstelsels grense tussen hulle heropen. Duitsland en Oostenryk het reeds gister aangekondig dat die grens tussen dié twee lande op 15 Junie heropen.
Pole het aangekondig dat inperkingsmaatreëls in dié land verder verslap gaan word. Vanaf 18 Mei sal alle restaurante en haarsalonne nou ook kan heropen. Die Poolse Eerste Minister Mateusz Morawiecki het aangekondig dat Pole nou die verspreiding van die koronavirus onder beheer het. Hy het ook aangekondig dat kleuterskole en sommige laerskole in dié land gaan heropen.
Emirates Lugdiens, die grootste lugdiens in die Midde-Ooste, het aangekondig dat hulle vlugte tussen Dubai en Londen, Frankfurt, Parys, Milaan, Madrid, Chicago, Toronto, Sydney en Melbourne gaan hervat. Die lugdiens wat onder normale omstandighede weekliks 3600 vlugte na 150 bestemmings aangebied het, het reeds meer as 'n maand gelede byna alle kommersiële vlugte opgeskort.
Een van die kommerwekkende gevolge van die koronapandemie is die versteuring aan die globale voedselnetwerk. Die koronapandemie het uitgebreek in 'n tyd waar die wêreld 'n oorvloed van voedsel beskikbaar het, na goeie oeste en relatief min klimaatversteurings. Tog het die Wêreldvoedselprogram nou gewaarsku dat mense in tussen 30 en 40 lande vanjaar nog hongersnood in die gesig staar weens die versteuring van die globale voedselverwerking- en voedselverspreidingsnetwerk. Die probleme is veral veroorsaak deur lande se inperkingsmaatreëls wat oeste, verwerking en vervoer versteur het. Volgens die program kan tot 130 miljoen meer mense in die wêreld na die pandemie hongersnood beleef. Regoor die wêreld word berig oor voedsel wat nie geoes kan word nie omdat verwerkingsaanlegte gesluit is of in- en uitvoere tussen lande versteur is. Nog 'n groot probleem is die tekort aan arbeid in ryk Westerse lande waar produkte nie geoes kan word nie omdat gasarbeiders uit armer lande nie mag reis nie. Die prys van basiese stapelvoedsel soos rys en koring het ook regoor die wêreld oor die afgelope maand gestyg.